*****

ΓΝΩΜΗ ΤΗΣ ΕΠΙΤΡΟΠΗΣ

της 14ης Ιουνίου 1988

σχετικά με τον πυρηνικό σταθμό του Vandellos II (Ισπανία)

(Το κείμενο στην ισπανική γλώσσα είναι το μόνο αυθεντικό)

(88/394/Ευρατόμ)

Η ισπανική κυβέρνηση, με επιστολή της που παραλήφθηκε στις 19 Νοεμβρίου 1987, παρέσχε στην Επιτροπή, σύμφωνα με το άρθρο 37 της συνθήκης Ευρατόμ, τα γενικά δεδομένα που αφορούν το σχέδιο απόρριψης των ραδιενεργών αποβλήτων του πυρηνικού ηλεκτροπαραγωγικού σταθμού Vandellos II.

Κατά τη συνεδρίαση, που πραγματοποιήθηκε στις 14 Μαρτίου 1988 στις Βρυξέλλες, της ομάδας εμπειρογνωμόνων που συστήθηκε σύμφωνα με τη συνθήκη, οι εκπρόσωποι της ισπανικής κυβέρνησης παρέσχαν συμπληρωματικές πληροφορίες και λεπτομέρειες.

Με βάση τα παραπάνω στοιχεία και αφού ζητήθηκε η γνώμη της ομάδας εμπειρογνωμόνων, η Επιτροπή διατύπωσε την ακόλουθη γνώμη:

1. Η απόσταση μεταξύ της πυρηνικής εγκατάστασης και του πλησιέστερου σημείου εδάφους άλλου κράτους μέλους (στη συγκεκριμένη περίπτωση της Γαλλίας) είναι περίπου 180 χιλιόμετρα.

2. Οι απορρίψεις υγρών και αερίων αποβλήτων που προκύπτουν κατά την ομαλή λειτουργία του σταθμού, δεν συνεπάγονται αξιόλογη έκθεση του πληθυσμού άλλων κρατών μελών. Η Επιτροπή σημειώνει ότι, ενώ υπάρχουν όρια στις δόσεις κρίσιμων συγκεντρώσεων απορριπτόμενων αποβλήτων και απαιτείται οι ραδιενεργές εκλύσεις να διατηρούνται σε όσο χαμηλότερο επίπεδο, είναι λογικά πραγματοποιήσιμο, οι ισπανικές αρχές δεν έχουν ορίσει ρητά όρια στα ποσά ραδιενέργειας που μπορούν να περιέχονται στα απόβλητα κατά την ομαλή λειτουργία. Η Επιτροπή θα ήθελε να τονίσει ότι οι οριακές τιμές των αποβλήτων, εκφρασμένες σε ποσά ραδιενέργειας, θα ήταν καταλληλότερες, καθόσον τα αποτελέσματα της παρακολούθησης των απορριπτόμενων αποβλήτων είναι άμεσα συγκρίσιμα με τέτοιας μορφής όρια και, κατά συνέπεια, με τις υποχρεώσεις που προκύπτουν από τους ισχύοντες κανονισμούς. Η Επιτροπή συνιστά, κατά συνέπεια, τη θέσπιση οριακών τιμών για την περιεκτικότητα των αποβλήτων σε ραδιενέργεια, από δω και στο εξής, για την εγκατάσταση Vandellos .

3. Τα στερεά ραδιενεργά κατάλοιπα θα πρέπει να αποθηκεύονται μόνο προσωρινά στο χώρο του πυρηνικού σταθμού, πριν από τη μεταφορά τους σε χώρο οριστικής εναπόθεσης, κάτω από κρατική επίβλεψη.

Επίσης, τα ακτινοβολημένα στοιχεία καυσίμου θα πρέπει να αποθηκεύονται προσωρινά στο χώρο του σταθμού πριν από τη μεταφορά τους σε εγκατάσταση επανεμπλουτισμού.

4. Σε περίπτωση απρόβλεπτης έκλυσης ραδιενεργών ουσιών, που θα μπορούσε να σημειωθεί λόγω ατυχήματος της μορφής και της σοβαρότητας που αναφέρονται στα γενικά δεδομένα, οι δόσεις που θα δεχόταν ο πληθυσμός άλλων κρατών μελών μέσω εξωτερικής ακτινοβολίας και εισπνοής, σύμφωνα με μια εκτίμηση εμπειρογνωμόνων, δεν θα ήταν σημαντικές από άποψη υγείας. Ενδεχόμενες δόσεις μέσω κατανάλωσης μολυσμένων τροφών θα μπορούσαν, υπό δυσμενείς μετεωρολογικές συνθήκες, να είναι τέτοιες ώστε να απαιτούν τη θέσπιση αντιμέτρων από τις αρμόδιες αρχές. Για το σκοπό αυτό, υπογράφηκαν διμερείς συμφωνίες που αφορούν την ανταλλαγή πληροφοριών στην περίπτωση πυρηνικών συμβάντων ή ατυχημάτων μεταξύ Ισπανίας, αφενός, και Γαλλίας, Ιταλίας και Πορτογαλίας αφετέρου. Μια παρόμοια συμφωνία με την Ομοσπονδιακή Δημοκρατία της Γερμανίας βρίσκεται στο στάδιο της κατάρτισης.

Οι συμφωνίες αυτές καλύπτουν, επίσης, και άλλα υποθετικά ατυχήματα με ενδεχόμενα μεγαλύτερες, λόγω ραδιενέργειας, συνέπειες από εκείνες που αναφέρονται στα γενικά δεδομένα.

Καταλήγοντας, η Επιτροπή είναι της γνώμης ότι η εφαρμογή του σχεδίου για την απόρριψη των ραδιενεργών καταλοίπων από τον πυρηνικό ηλεκτροπαραγωγικό σταθμό Vandellos II δεν πρόκειται, υπό συνθήκες ομαλής λειτουργίας, να οδηγήσει σε ραδιενεργό μόλυνση, σημαντική από άποψη υγείας, του νερού, του εδάφους ή της ατμόσφαιρας άλλων κρατών μελών. Στην περίπτωση ατυχήματος της μορφής και της σοβαρότητας που προβλέπεται από τα γενικά δεδομένα, οι δόσεις που ενδέχεται να ληφθούν από τον πληθυσμό άλλων κρατών μελών μέσω εξωτερικής ακτινοβολίας και εισπνοής δεν θα είναι σημαντικές από την άποψη της υγείας. Εντούτοις, η κατανάλωση μολυσμένων τροφίμων θα μπορούσε να οδηγήσει σε πρόσληψη δόσεων που θα απαιτούσαν τη θέσπιση αντιμέτρων από τις αρμόδιες αρχές.

Η παρούσα γνώμη απευθύνεται στο Βασίλειο της Ισπανίας.

Βρυξέλλες, 14 Ιουνίου 1988.

Για την Επιτροπή

Stanley CLINTON DAVIS

Μέλος της Επιτροπής